RICHY ขายเกลี้ยงหุ้นกู้ 400 ลบ. พร้อมลุยโปรเจกต์ใหม่ครึ่งหลังปี 65
RICHY ปิดจ๊อบ! ขายเกลี้ยงหุ้นกู้แกร่ง 400 ลบ. ตอกย้ำความเชื่อมั่นปัจจัยพื้นฐานธุรกิจมีความแข็งแกร่ง พร้อมลุยโปรเจกต์ใหม่ครึ่งหลังปี 65 หลังตามแผน หนุนผลงานโตต่อเนื่อง
RICHY ปิดจ๊อบ! ขายเกลี้ยงหุ้นกู้แกร่ง 400 ลบ. ตอกย้ำความเชื่อมั่นปัจจัยพื้นฐานธุรกิจมีความแข็งแกร่ง พร้อมลุยโปรโปรเจกต์ใหม่ครึ่งหลังปี 65
4 ส.ค. 2565

นางสาวพิชญา ตันโสด ประธานเจ้าหน้าที่บริหารคนใหม่ของ บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า หุ้นกู้วงเงิน 400 ล้านบาท มีอายุ 2 ปี อัตราดอกเบี้ยคงที่ 6.75% ต่อปี ชำระดอกเบี้ยทุกๆ 3 เดือนตลอดอายุหุ้นกู้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ที่เปิดเสนอขายระหว่างวันที่ 1-3 สิงหาคม 2565 ผ่านผู้จัดการการจัดจำหน่ายหุ้นกู้ ได้แก่ บล.คิงส์ฟอร์ด บล.เคทีบีเอสที บล.เมอร์ชั่น พาร์ทเนอร์ และ บล.เคพีเอ็ม ได้รับการตอบรับจากนักลงทุนอย่างดีเยี่ยม โดยมียอดจองเข้ามาเกินกว่าวงเงินที่เสนอขาย สะท้อนให้เห็นถึงความเชื่อมั่นปัจจัยพื้นฐานธุรกิจที่มีความแข็งแกร่ง
ทั้งนี้ บริษัทฯ จะนำเงินไปชำระคืนหนี้คงเหลือกับสถาบันการเงินและนำบางส่วนของหลักประกันในหนี้ดังกล่าวมาใช้เป็นหลักประกันของหุ้นกู้ครั้งนี้ จำนวน 85 ล้านบาท ภายในเดือนสิงหาคม และใช้เป็นเงินทุนก่อสร้างโครงการของบริษัท 235 ล้านบาท ภายในเดือนสิงหาคม-ธันวาคม และใช้เป็นเงินทุนหมุนเวียน 80 ล้านบาท
“บริษัทฯขอขอบคุณนักลงทุนสถาบันและนักลงทุนรายใหญ่ ที่เข้าลงทุนในหุ้นกู้ของ RICHY โดยบริษัทฯพร้อมเดินหน้าขยายการลงทุนโครงการอสังหาฯในช่วงครึ่งหลังของปีนี้ตามแผนงานที่วางไว้ ผลักดันผลการดำเนินงานโตต่อเนื่อง” นางสาวพิชญา  กล่าว
สำหรับแผนการดำเนินงานในปี 2565 นี้ บริษัทฯเตรียมเปิดโครงการใหม่ 4 โครงการ มูลค่า 6 พันล้านบาท แบ่งเป็น แนวราบ 2 โครงการ ประกอบด้วย ริชตัน พัฒนาการ สวนหลวง ทาวน์โฮม 2 ชั้น สไตล์ยูโรเปี้ยน จำนวน 131 ยูนิต และ ริชตัน ดอนเมือง เพิ่มสิน เป็น ทาวน์โฮม 2 ชั้น จำนวน 163 ยูนิต และคอนโดมิเนียมใหม่อีก 2 โครงการ ทำเลย่านพระราม 9 และอีกทำเลยังไม่สามารถเปิดเผยได้